Radźićeljo maja so lětsa wažnym gmejnskim naležnosćam wěnować
Njebjelčicy (SN/mwe). W Serbskich Pazlicach matej lětsa nowej busowej čakarni nastać. Inwesticija płaći něhdźe 18 000 eurow. Projekt předstajił je wčera wječor na prawidłownym posedźenju gmejnskeje rady w Njebjelčicach Peter Linke z Drježdźanskeho inženjerskeho a twarskoplanowanskeho běrowa. Radźićeljo su na to wobzamknjenje k inženjerskemu zrěčenju schwalili.
Schwaliła gmejnska rada tohorunja je, podpisać zrěčenje planowanskeho dojednanja mjez Budyskim wokrjesom, gmejnu a Kamjenskim zaměrowym zwjazkom za wopłóčki. „Hdźe wo to, planować puć ze Serbskich Pazlic do směra na Miłoćicy a dale přez wjes hač k přemysłowej štwórći. To rěka, štó kotre kóšty přewozmje“, wjesnjanosta Tomaš Čornak (CDU) našemu wječornikej rozłoži. Inwesticija ma něhdźe tři miliony eurow płaćić. Gmejna ma so ze swójskim podźělom na kóštach za kolesowarsku šćežku, za chódniki a wobswětlenje starać. Twar noweje dróhi, kotryž je wot klětušeho hač do lěta 2020 planowany, ma so w třoch wotrězkach přewjesć.
szl_Latn szl_Latn szl_Latn